18. ΑΠΟΦΑΣΗ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ.Α5/1647 της 9/22 Ιουν. 1981 (ΦΕΚ Β΄ 355) Περί χρησιμοποιήσεως βαρέος ακαθάρτου πετρελαίου (μαζούτ) με χαμηλή περιεκτικότητα σε θείο. Έχοντας υπόψη: α)Τον Α.Ν. 2520/1940 «περί υγειονομικών διατάξεων» (ΦΕΚ 275/Α΄/1940). β)Την ανάγκη περιορισμού της ρυπάνσεως της ατμόσφαιρας των κατοικημένων περιοχών, με σκοπό την προστασία της δημόσιας υγείας, εκδίδουμε την παρακάτω υγειονομική διάταξη: Άρθρ.1.-1.Για να περιοριστεί η ρύπανση της ατμόσφαιρας από διοξείδιο του θείου (SO 2), με σκοπό την προστασία και προαγωγή της Δημόσιας υγείας και τη μείωση των ενοχλήσεων και φθορών που προκαλούνται απ’ αυτή, απαγορεύεται από την 1η Ιουλ. 1981 η χρήση βαρέος ακαθάρτου πετρελαίου (Μαζούτ 3500 REDWOOD Ι και 1500 REDWOOD Ι) με περιεκτικότητα σε θείο μεγαλύτερη από 1% κατά βάρος, στην περιοχή των Δήμων και Κοινοτήτων, που αναφέρονται στα παραρτήματα Α και Β της παρούσης. 2.Στην περιοχή των παραπάνω Δήμων και Κοινοτήτων επιτρέπεται εφεξής η χρήση βαρέος ακαθάρτου πετρελαίου (Μαζούτ 3500 REDWOOD Ι και 1500 REDWOOD Ι) με περιεκτικότητα σε θείο μέχρι 1% κατά βάρος. 3.Κατ’ ακολουθία των προηγουμένων απαγορεύεται από την 1η Ιουλ. 1981 η πώληση βαρέος ακαθάρτου πετρελαίου (Μαζούτ 3500 REDWOOD Ι και 1500 REDWOOD Ι) με περιεκτικότητα σε θείο μεγαλύτερη από 1% κατά βάρος, σε καταναλωτές των περιοχών της παρ. 1. Η μη τήρηση της παρούσης παραγράφου από πωλητές και μεταφορείς βαρέος ακαθάρτου πετρελαίου Μαζούτ συνιστά παράβαση της διατάξεως. Ισχύς και κυρώσεις Άρθρ.2.-1.Η ισχύς της παρούσης αρχίζει μετά δεκαπέντε ημέρες από τη δημοσίευσή της στην Εφημερίδα της Κυβερνήσεως. Η εκτέλεση αυτής ανατίθεται στα υγειονομικά, αστυνομικά και άλλα δημόσια όργανα. 2.Οι παραβάτες της παρούσης αποφάσεως διώκονται και τιμωρούνται κατά τις διατάξεις του Α.Ν. 2520/1940, όπως τροποποιήθηκε. (Ακολουθούν παραρτήματα) Η Α5/2762/20 Οκτ.-1 Νοεμ. 1982 (ΦΕΚ Β΄ 862) απόφ. Υπ. Υγείας και Πρόνοιας όρισε τα ακόλουθα: Άρθρ.1.-1.Τροποποιούμε και συμπληρώνουμε την υγειονομική διάταξη, αριθ. Α5/1647/1981/ (ΦΕΚ 355/Β/1981), ως κατωτέρω: α)Για τον περιορισμό της ρύπανσης της ατμόσφαιρας και προστασία της δημόσιας υγείας, απαγορεύεται από της ισχύος της παρούσας η χρήση βαρέος ακαθάρτου πετρελαίου (Μαζούτ 3500 REDWOOD Ι και 1500 REDWOOD Ι) με περιεκτικότητα σε θείο μεγαλύτερη από 1% κατά βάρος, στην περιοχή του Θριασίου πεδίου και Φυλής και μόνο για τις βιομηχανίεςβιοτεχνίες παραγωγής ασβέστη. β)Στις ανωτέρω περιοχές απαγορεύεται επίσης, από της ισχύος της παρούσας, η πώληση βαρέος ακαθάρτου πετρελαίου (Μαζούτ 3500 REDWOOD Ι και 1500 REDWOOD Ι) με περιεκτικότητα σε θείο μεγαλύτερη από 1% κατά βάρος σε καταναλωτές βιομηχανιών-βιοτεχνιών της κατηγορίας της παρ. 1α. Η μη τήρηση των όρων της παρούσας παραγράφου από πωλητές και μεταφορείς βαρέος ακαθάρτου πετρελαίου (μαζούτ) συνιστά παράβαση της διατάξεως. Άρθρ.2.-1.Η ισχύς της παρούσας αρχίζει μετά 15 ημέρες από τη δημοσίευση στην Εφημερίδα της Κυβερνήσεως. 2.Κατά τα λοιπά ισχύει η υγειονομική διάταξη Α5/1647/1981 (ΦΕΚ 355/Β/1981). 